作者:韋蟾
標題:上元三首
內容:新正圓月夜，尤重看燈時。累塔嫌沙細，成文訝筆遲。歸牛疑燧落，過雁誤書遲。生惜蘭膏燼，遠為隔歲期。舉燭光才起，揮毫勢競分。點時驚墜石，挑處接崩雲。辭異秦丞相，銘非竇冠軍。唯愁殘焰落，逢玉亦俱焚。多寶神光動，生金瑞色浮。照人低入郭，伴月夜當樓。燻穴應無取，焚林固有求。夜闌陪玉帳，不見九枝留。